Fil-jum marittimu dinji bit-tema, 'Tbaħħir Sostenibbli għal Dinja Sostenibbli', il-Ministru fl-uffiċċju tal-Prim Ministru Carmelo Abela qal li s-sostennibiltà tas-settur marrittimu hija essenzjali aktar u aktar fi żmien tal-pandemija, li wriet il-bżonn ta' din l-industrija fi żminijiet ta' nuqqas ta' mobilità. Il-Ministru għat-Trasport Ian Borg qal li Malta taqbel mal-proposta tal-Kummissjoni Ewropea li għaddiet mill-Parlament Ewropew biex it-tniġġis mill-vapuri fl-Unjoni Ewropea jibda jitkejjel u jiżdied mal-carbon footprint tal-pajjiżi membri. It-tnaqqis tat-tniġġis mill-vapuri u l-ħarsien tal-ibħra kienu t-temi ewlenin tal-aġenzija marittima internazzjonali tan-Nazzjonijiet Magħquda għall-jum marittimu dinji. Il-Ministru fl-uffiċċju tal-Prim Ministru Carmelo Abela qal li fi żmien tal-pandemija, l-importanza tat-tbaħħir sostennibbli qiegħda tinħass iktar, għax permezz ta' din l-industrija Malta setgħet tibqa' għaddejja bl-importazzjoni u l-esportazzjoni. "Jekk aħna, il-miri prinċipali għall-iżvilupp sostenibbli ġifieri l-aspett ekonomiku, l-aspett soċjali u l-aspett ambjentali, inżewġuhom flimkien, definittivament ser inkunu aktar sostenibbli bħala pajjiż u dik hija t-triq 'il quddiem, u allura kemm taħt il-kappa tal-ġnus magħquda kif ukol tal-Unjoni Ewropea rridu nwasslu iktar il-messaġġ favur dawn is-sbatax il-għan tal-iżvilupp sostennibbli biex jekk nagħmlu li għandna nagħmlu nkunu qegħdin nilħqu l-mira li għandna nilħqu sal-2030." Il-Ministru għat-Trasport Ian Borg waqt li rringrazzja lil ħaddiema kollha dfis-settur marittimu li baqgħu ibaħħru anki waqt il-COVID-19 biex pajjiżna baqa' jirċievi n-neċessitajiet ta' kuljum, il-mediċina u t-tagħmir mediku li kellna bżonn. Qal li Malta ser tkompli tikkontribwixxi biex dan is-settur ikun aktar sostennibli fosthom b'sistema biex il-vapuri jużaw l-elettriku waqt li jkunu fil-sorġuti fil-Port il-Kbir. Dwar miżura tal-Kummissjoni Ewropea li għaddiet mill-Parlament Ewropew biex it-tniġġis tal-vapuri fl-ibħra Ewropej jibda jitkejjel mat-tniġġis iġġinerat, il-Ministru Borg qal li Malta hija favur din l-inizjattiva. "Fil-portijiet taghna kemm jista jkun neliminaw l-emissjonijiet… aħna irbaħna fondi Ewropej sabiex ninvestu kważi 50 miljun Ewro ħalli l-port tal-Belt valletta jiġi elettrfikat, ikun wieħed mill-ewwel portijiet li jkun elettrifikat, jiġifieri cruise liners u roro ships kif jidhlu fil-port jitfgġu l-magni tagħhom u jaqilbu fuq is-sistema elettrika." Il-kisbiet li għamlet Malta fil-qasam marittimu kienu bosta matul is-snin, fosthom l-iktar waħda riċenti kienet il-ħatra mill-ġdid tal-Professur David Attard li ġie elett b'vot qawwi ta' fiduċja fit-Tribunal tal-Liġi tal-Baħar.